钦定古今图书集成/历象汇编/岁功典/第008卷 > 《夷则七月》
## 钦定古今图书集成/历象汇编/岁功典/第008卷 > 《夷则七月》

素商惊辰，白藏届节。金风晓振，偏伤征客之心；玉露
夜凝，真泫仙人之掌。桂吐花于小山之上，梨翻叶于
大谷之中。故知节物变衰，草木摇落。敬想足下时称
独步，世号无双。万顷澄波，黄叔度之器量；千寻耸干，
嵇中散之楷模。但某一介庸才，三隅顽学，怀经问道，
不遇披云；负笈寻师，罕逢见日。俛仰兴叹，形影自怜。
不知龙前，不知龙后。鸴鹏虽异，风月是同。幸矣择交，
希垂影拂。